《题王叔明破窗风雨图》
元代·宇文公谅

刘郎读书如学仙，朝不出户夜不眠。时闻破窗风雨夜，正是澄心对圣贤。

苕溪王子图景象，敬亭山色青连天。执经念子最清苦，亹亹论道心相传。

鸡鸣喈喈天欲曙，疏棂萧飒寒声度。庭前漂麦总不知，屋上捲茅宁复顾。

人生穷达那可知，玉堂金马自有期。青藜他日夜相访，却忆破窗风雨时。

作者简介：湖州吴兴人，字子贞。通经史百氏言。顺帝元统元年进士，授徽州路同知婺源州事。摄会稽县，申明冤滞，所活者众。除国子助教，日与诸生辩析诸经。调应奉翰林文字，历江浙儒学提举。官至佥岭南廉访司事。门人私谥纯节先生。